**Hora**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iată! hora se porneşte

Sub stejar, la rădăcină.

Iată! hora se-nvârteşte…

Vină, puico, vină.

Lângă mine vin, drăguţă,

Să te pot strânge de mână

Ca ieri seara, la fântână;

Mario, Măriuţă!

Duh-de-Spaimă! Piei-Nălucă!

Sună bine-n cobză, sună,

Să nu-ţi fac spetele strună

Şi chica măciucă.

Tu, fes-Roş cu giubea lungă!

Din arcuş trage mai tare,

Căci în gard am un par mare

Şi mulţi bani în pungă!

Tot aşa până-n deseară!

Mult frumoasă-mi e puicuţa,

Ca o zi de primăvară,

Maria, Măriuţa!

Tot aşa, tot voiniceşte!

Nu mă daţi, măi, de ruşine,

Căci guriţa ce-mi zâmbeşte

Vâră dracu-n mine.

Mi-am pus flori la pălărie,

Mi-am pus flori, mi-am pus mărgele,

Să se uite cu mândrie

Puicuţa la ele.

Am cămaşă cu altiţă,

Tot de fir şi de mătase,

Am pe spate-o durduliţă…

De nimeni nu-mi pasă!

Nici de vornic, nici de dracul,

Nici de vrajă ciocoiască,

Nici de turc, nici de cazacul…

Ţara să trăiască!

Bateţi toţi într-o lovire

Să vuiască-n fund pământul;

Lumea-ntreagă să se mire,

Şi Dumnezeu sfântul!

Sunt sătul de biruri grele

Şi de plug, şi de lopată,

De ciocoi, de zapciele

Şi de sapă lată.

Astăzi horele sunt pline!

Crape-mi sura opincuţă,

Şi să mor în joc cu tine,

Mario, Măriuţă!